**Megállapodás**

**a közterület-felügyeleti feladatok átadás-átvételéről**

E megállapodás létrejött

*egyrészről*

**Budapest Főváros Önkormányzata** (székhelye: 1052 Budapest, Városház utca 9-11., törzskönyvi azonosító szám: 735638, adószám: 15735636-2-41, KSH statisztikai számjel: 15735636-8411-321-01, ÁHTI azonosító: 745192, bank és bankszámla száma: OTP Bank Nyrt. 11784009-15490012 Fővárosi Önkormányzat költségvetési elsz. számla, a továbbiakban: **Fővárosi Önkormányzat**) képviseletében **Tarlós István főpolgármester**,

*másrészről*

**Budapest Főváros II. Kerületi Önkormányzat** (székhelye: 1024 Budapest, Mechwart liget 1., törzskönyvi azonosító szám: 735650, adószám: 15735650-2-41, KSH statisztikai számjel: 15735650-8411-321-01, ÁHTI azonosító: 745213, bank és bankszámla száma: Raiffeisen Bank Zrt., 12001008-00201761-00100004, a továbbiakban: **Kerületi** **Önkormányzat**) képviseletében **dr. Láng Zsolt polgármester**

*harmadrészről*

**Fővárosi Önkormányzati Rendészeti Igazgatóság** (székhelye: 1054 Budapest, Akadémia utca 1., törzskönyvi azonosító szám: 493233, adószám: 15493235-2-41, KSH statisztikai számjel: 15493235841132201, ÁHTI azonosító: 8411 általános közigazgatás, bank és bankszámla száma: OTP Bank Nyrt. 11784009-15493235-00000000, a továbbiakban: **FÖRI**) képviseletében **dr. Pető György igazgató**,

*negyedrészről*

**Budapest II. kerületi Polgármesteri Hivatal** (székhelye: 1024 Budapest, Mechwart liget 1., törzskönyvi azonosító szám: 502009, adószám: 15502003-2-41, KSH statisztikai számjel: 15502003-8411-325-01, ÁHTI azonosító: 729040, bank és bankszámla száma: Raiffeisen Bank Zrt., 12001008-01330897-00100008, a továbbiakban: **Polgármesteri Hivatal**) képviseletében **dr. Szalai Tibor jegyző**

(továbbiakban együtt: **Felek**) között az alulírott napon és helyen az alábbi feltételek mellett:

**Felek** jelen megállapodásban *A Magyarország helyi önkormányzatairól szóló 2011. évi CLXXXIX. törvényben* (a továbbiakban: Mötv.), *A közterület-felügyeletről szóló 1999. évi LXIII. törvénybe*n, valamint az ágazati jogszabályokban előírt közterület-felügyeleti feladatok hatékony ellátása érdekében határozzák meg és szabályozzák az egymás részére átadott feladatok ellátásának módját és annak gyakorlását.

Az Mötv. 12. § (1) bekezdésére és a 23. § (7) bekezdésére való hivatkozással, figyelemmel a Fővárosi Közgyűlés 17/2014. (I. 29.) Főv. Kgy. számú határozatára és a Budapest Főváros II. Kerületi Önkormányzat Képviselő-testületének …/2014. (.....) számú határozatára, **Felek** a közterület-felügyeleti feladatok átadás-átvétele tárgyában a következőkben állapodnak meg:

**I. Előzmények**

1. **Felek** jelen megállapodás előzményeként rögzítik, hogy a Fővárosi Önkormányzat és a Kerületi Önkormányzat között – a Budapest II. kerület közigazgatási területén a Kerületi Önkormányzat tulajdonában álló közterületeken – a közterületek rendjének és tisztaságának fenntartása érdekében kötött megállapodást közös megegyezéssel az FPH015/50-......./2014. számú megállapodással jelen megállapodás aláírásának napjával megszüntették.

2. A **Fővárosi Önkormányzat** kijelenti, hogy a részére jogszabályban meghatározott közterület-felügyeleti feladatokat a **FÖRI** útján látja el.

3. A **Kerületi Önkormányzat** kijelenti, hogy a részére jogszabályban meghatározott közterület-felügyeleti feladatokat a **Polgármesteri Hivatal** útján látja el.

**II. A Fővárosi Önkormányzat részéről a Kerületi Önkormányzat részére átadott részfeladatok**

1. A **Felek** megállapodnak abban, hogy a **Kerületi Önkormányzat** az Mötv. 12. § (1) bekezdésében és a 23. § (7) bekezdésében foglaltak alapján – a **Fővárosi Önkormányzat** egyetértésével – ***önként vállalja*** – figyelembe véve az Mötv. 23. § (4) bekezdés 1. pontjában és az (5) bekezdés 4. pontjában foglaltakat, valamint a Fővárosi Önkormányzat kezelésében lévő főútvonalak, közutak és közterületek kijelölésére vonatkozó jogszabályi rendelkezéseket – a Budapest II. kerület közigazgatási területén a **Fővárosi Önkormányzat** tulajdonában, kezelésében lévő közterületekre szóló illetékességgel a gyalogos aluljárók és a Budapest II., Széll Kálmán tér kivételével a jelen megállapodás VIII. 6. pontjában foglaltak szerinti hatállyal határozatlan időtartamra, a vonatkozó jogszabályokban előírt, ***alábbi*** ***általános közterület-felügyeleti részfeladatok feladat- és hatáskörének átvételét:***

1. közterületek jogszerű használatának, a közterületen folytatott, engedélyhez, illetve útkezelői hozzájáruláshoz kötött tevékenység szabályszerűségének ellenőrzése, valamint a gyalogos aluljárók és a Budapest II., Széll Kálmán tér közterület tekintetében intézkedést igénylő esemény jelzése a **FÖRI** részére,
2. a közterület rendjére és tisztaságára vonatkozó jogszabályok által tiltott tevékenység megelőzése, megakadályozása, megszakítása, megszüntetése, illetve szankcionálása,
3. a jogellenes állapot jelzése, intézkedés kezdeményezése, ha a szükséges eljárás más hatóság (szerv) hatáskörébe tartozik (közterületen jogosulatlanul, jogszabály-ellenesen elhelyezett építmények, tárgyak eltávolításának kezdeményezése),
4. a főváros köztisztaságáról szóló önkormányzati rendelet hatálya alá tartozó jogsértések jelzése a **FÖRI** felé,
5. közreműködés a társadalmi bűnmegelőzési feladatok megvalósításában, a közbiztonság és a közrend védelmében,
6. közreműködés a közterület, az épített és természeti környezet védelmében, ide nem értve a helyi jelentőségű védett természeti területek és védett természeti értékek védelmében való együttműködést,
7. közreműködés – az állatok védelméről és kíméletéről szóló 1998. évi XXVIII. törvény 48/A. § (3) bekezdésében meghatározott kóbor állatok befogásával és elhelyezésével kapcsolatos feladatok kivételével – az állategészségügyi és eb-rendészeti feladatok ellátásában,
8. a Fővárosi Közgyűlés által rendeletben meghatározott várakozási övezetekben várakozó járművek várakozási hozzájárulásainak ellenőrzése, visszaélés esetén külön jogszabályban meghatározottak szerinti szankcionálás, a hozzájárulás kiadójának értesítése,
9. a Fővárosi Közgyűlés által rendeletben meghatározott védett övezetekben közlekedő, illetve várakozó járművek behajtási- és behajtási-várakozási hozzájárulásainak ellenőrzése, visszaélés esetén külön jogszabályban meghatározottak szerinti szankcionálás, a hozzájárulás kiadójának értesítése,
10. a Fővárosi Közgyűlés által rendeletben meghatározott várakozási övezetekben a mozgásában korlátozott személyek parkolási igazolványainak ellenőrzése, visszaélés esetén külön jogszabályban meghatározottak szerinti szankcionálás, a parkolási igazolvány kiadójának értesítése,
11. a Fővárosi Közgyűlés által rendeletben meghatározott védett övezetekben a mozgásában korlátozott személyek parkolási igazolványainak ellenőrzése, visszaélés esetén külön jogszabályban meghatározottak szerinti szankcionálás, a parkolási igazolvány kiadójának értesítése,
12. a helyi közúton közterület-használati engedély nélkül tárolt, hatósági jelzéssel nem rendelkező azon jármű – a rendőrség egyidejű értesítése melletti elszállítással történő – eltávolítása, amely a közúti forgalomban csak ilyen jelzéssel vehet részt, ha annak üzemben tartója (használója) a közterület jogszerű állapotának helyreállítására irányuló, a járműre kihelyezett értesítésben foglaltaknak az értesítés elhelyezésétől számított 30 napig nem tesz eleget,
13. kerékbilincs alkalmazásának lehetősége a korlátozott várakozási övezetekben díjfizetés nélkül várakozó, a kiemelten védett, védett vagy korlátozott várakozási övezetben érvényes engedély nélkül elhelyezett, illetve a közterületen szabálytalanul elhelyezett járműveken, ha a szabálytalanul elhelyezett járművek balesetveszélyt nem jelentenek és a forgalmat nem akadályozzák,
14. a dohányzási tilalomra vonatkozó jogszabályi rendelkezések ellenőrzése, szankcionálása.

2. A **Kerületi Önkormányzat** kötelezettséget vállal arra, hogy a jelen fejezet II. 1. pontjában meghatározott közterület-felügyeleti részfeladatok feladat- és hatáskörének átvétele kapcsán az Mötv.12. §-ban foglaltak szerint jár el.

3. A **Kerületi Önkormányzat** kijelenti, hogy a részére jogszabályban és a jelen megállapodásban meghatározott közterület-felügyeleti feladatokat ténylegesen a **Polgármesteri Hivatal** útján látja el.

4. A **Kerületi Önkormányzat** – tekintettel arra, hogy az államháztartásban az általános közterület-felügyeleti feladatok finanszírozása nem részfeladatokra történő bontásban került meghatározásra – kijelenti, hogy a jelen fejezet 1. pontjában meghatározott és átvett részfeladatok ellátásához szükséges anyagi eszközökre nem tart igényt a **Fővárosi Önkormányzat** részéről. A **Kerületi Önkormányzat** egyúttal kijelenti, hogy a jelen fejezet 1. pontjában meghatározott részfeladatok átvétele és azok továbbiakban történő maradéktalan ellátása tekintetében rendelkezik a szükséges anyagi eszközökkel.

5. A **Felek** kijelentik jelen fejezet 1. pontjában meghatározott részfeladatok átvállalásából eredő bevételek – tekintettel arra, hogy a részfeladatok átvállalása közfeladat átvállalásaként történik – a **Kerületi Önkormányzatot** illetik meg. A **Kerületi Önkormányzat** vállalja, hogy az átvett részfeladatok ellátásából származó bevételeket a kizárólag a közfeladat ellátásán belüli feladatok – úgymint a közterületek rendjének és tisztaságának védelme, annak rendjét megbontó jogsértések hatékonyabb megelőzése, megakadályozása, szankcionálása – még hatékonyabban történő ellátására fordítja.

**III. A Kerületi Önkormányzat részéről a Fővárosi Önkormányzat részére átadott részfeladatok**

1. A **Felek** megállapodnak abban, hogy a **Fővárosi Önkormányzat** az Mötv. 3. § (3) bekezdésében és 22. § (3) bekezdésében foglaltakra tekintettel – a **Kerületi** **Önkormányzat** egyetértésével – ***önként*** ***vállalja*** – figyelembe véve az Mötv. 23. § (4) bekezdés 1. pontjában és az (5) bekezdés 4. pontjában foglaltakat, valamint a Fővárosi Önkormányzat kezelésében lévő főútvonalak, közutak és közterületek kijelölésére vonatkozó jogszabályi rendelkezéseket – a Budapest II. kerület közigazgatási területén a **Kerületi Önkormányzat** tulajdonában és kezelésében lévő közterületekre szóló illetékességgel a jelen megállapodás **Felek** általi aláírását követő naptól kezdődő hatállyal határozatlan időtartamra, a vonatkozó jogszabályokban előírt ***alábbi általános közterület-felügyeleti részfeladatok feladat- és hatáskörének átvételét:***

1. az üzemben tartó és a rendőrség értesítése mellett a közterületen szabálytalanul elhelyezett jármű elszállítással történő eltávolítása, ha az – a közúti közlekedés szabályairól szóló jogszabályban foglalt esetekben – a közúti forgalom biztonságát és a közbiztonságot veszélyezteti, valamint a közösségi közlekedést nagymértékben akadályozza.
2. a Fővárosi Közgyűlés által külön rendeletben szabályozott, a települési szilárd és folyékony hulladékkal kapcsolatos kötelezettségek, előírások közszolgáltatók általi teljesítésének ellenőrzése,
3. Fővárosi Közgyűlés által rendeletben meghatározott korlátozott forgalmi közutakon, valamint korlátozott forgalmú övezetekben közlekedő, a korlátozás alá eső járművek behajtási hozzájárulásainak ellenőrzése, visszaélés esetén külön jogszabályban meghatározottak szerint szankcionálás, a hozzájárulás kiadójának értesítése,
4. közterületeken és a Fővárosi Közgyűlés külön rendeletében meghatározott aluljárókban a szeszes ital fogyasztásának ellenőrzése,
5. a Fővárosi Közgyűlés külön rendeletében meghatározott aluljárókban általános közterület-felügyeleti feladatok.

2. A **Fővárosi Önkormányzat** kijelenti, hogy a részére jogszabályban és a jelen megállapodásban meghatározott közterület-felügyeleti feladatokat ténylegesen a **FÖRI** útján látja el.

3. A **Fővárosi Önkormányzat** – tekintettel arra, hogy az államháztartásban az általános közterület-felügyeleti feladatok finanszírozása nem részfeladatokra történő bontásban került meghatározásra – kijelenti, hogy a jelen fejezet 1. pontjában meghatározott és átvett részfeladatok ellátásához szükséges anyagi eszközökre nem tart igényt a **Kerületi Önkormányzat** részéről. A **Fővárosi Önkormányzat** egyúttal kijelenti, hogy a jelen fejezet 1. pontjában meghatározott részfeladatok átvétele és azok továbbiakban történő maradéktalan ellátása tekintetében rendelkezik a szükséges anyagi eszközökkel.

4. A **Felek** kijelentik jelen fejezet 1.a) pontjában meghatározott részfeladatok ellátásából eredő bevételek *A kerékbilincs közterület-felügyelet általi alkalmazására, a járművek elszállítására, valamint a felmerült költségekre vonatkozó szabályokról szóló 55/2009.
(X. 16.) IRM rendelet* 6. § (8) bekezdése értelmében a **FÖRI-t** illetik meg, melyeket az intézmény köteles a rendeletben foglalt feladatok finanszírozására fordítani.

5. A **Felek** kijelentik jelen fejezet 1.b) – 1.e) pontjában meghatározott részfeladatok ellátásából eredő bevételek – tekintettel arra, hogy a részfeladatok átvállalása közfeladat átvállalásaként történik – a **Fővárosi Önkormányzatot** illetik meg. A **Fővárosi Önkormányzat** vállalja, hogy az átvett részfeladatok ellátásából származó bevételeket a kizárólag a közfeladat ellátásán belüli feladatok – úgymint a közterületek rendjének és tisztaságának védelme, annak rendjét megbontó jogsértések hatékonyabb megelőzése, megakadályozása, szankcionálása – még hatékonyabban történő ellátására fordítja.

**IV. A Budapest Főváros II. kerület közigazgatási területén jogszabályi kötelezettségek alapján a Fővárosi Önkormányzat által végzett részfeladatok**

1. **Felek** rögzítik, hogy a **Fővárosi Önkormányzat** jogszabályi kötelezettsége alapján a jelen megállapodás hatályba lépését követően is ténylegesen a **FÖRI** útján látja el a Budapest II. kerület teljes közigazgatási területén az alábbi részfeladatokat:

1. az állatok védelméről és kíméletéről szóló 1998. évi XXVIII. törvény 48/A. § (3) bekezdésében meghatározott kóbor állatok befogásával és elhelyezésével kapcsolatos feladatok ellátása,
2. *a Fővárosi Önkormányzat közterület-felügyeleti feladataink ellátásáról szóló 56/2013. (VI. 27.) Főv. Kgy. rendelet* (a továbbiakban: Kf. rendelet) 2. § (1) bekezdésében foglaltak szerint a **Fővárosi Önkormányzat** tömegközlekedési feladatának ellátása során üzemeltetett tömegközlekedési eszközök használati rendjének fenntartása,
3. *a közúti közlekedési szolgáltatásokra és a közúti járművek üzemben tartásáról szóló 89/1988. (XII. 20.) MT rendelet* 25. § (2) bekezdésében foglaltak, valamint *a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV. 18.) Főv. Kgy. rendelet* 13. §-ában foglaltak, illetve a *Kf. rendelet* 5. § (1) bekezdés e) pontjában foglaltak szerint a személytaxi-szolgáltatás és a személygépkocsis személyszállító szolgáltatás, a közterületen létesülő taxiállomások használatára vonatkozó szabályok ellenőrzése.

**V. Megállapodás módosítása**

1. Jelen megállapodás módosítását bármelyik fél, bármikor kezdeményezheti. A **Felek** a kezdeményezést követően kötelesek a módosítási javaslatokra vonatkozó érdemi nyilatkozatot a kezdeményezőnek a javaslat benyújtását követő második hónap utolsó napjáig megküldeni. A **Felek** kötelesek haladéktalanul megkezdeni a tárgyalásokat és dönteni a módosítási javaslatokról.

**VI. Megállapodás megszüntetése**

1. **Felek** a jelen megállapodás felmondását a következő év január 1-i hatállyal minden év június 30-ig kezdeményezhetik. **Felek** kötelezettséget vállalnak arra, hogy a jelen pontban meghatározott felmondási jogukat 2014. december 31-ét megelőzően nem gyakorolják.

**VII. Kapcsolattartás**

1. A **Fővárosi** **Önkormányzat** részéről a kapcsolattartó:

neve: Budapest Főváros Főpolgármesteri Hivatal Üzemeltetési Főosztály

 Vörös György főosztályvezető

címe: 1052 Budapest, Városház utca 9-11.

elérhetősége: +361 327 1014

2. A **Kerületi Önkormányzat** részéről a kapcsolattartó:

neve: Vajthó Gábor irodavezető, Polgármesteri Hivatal Városrendészeti és Környezetvédelmi Iroda

címe: 1024 Budapest, Keleti K. utca 15.

elérhetősége: +3613465785, e-mail: vajtho.gabor@masodikkerulet.hu

3. A **FÖRI** részéről a kapcsolattartó:

neve: Miklós István Szolgálati Igazgatóhelyettes

címe: 1054 Budapest, Akadémia utca 1.

elérhetősége: +361 301 7500

4. A **Polgármesteri Hivatal** részéről a kapcsolattartó:

neve: Vajthó Gábor irodavezető, Polgármesteri Hivatal Városrendészeti és Környezetvédelmi Iroda

címe: 1024 Budapest, Keleti K. utca 15.

elérhetősége: +3613465785, e-mail: vajtho.gabor@masodikkerulet.hu

5. **Felek** rögzítik, hogy jelen megállapodással kapcsolatos értesítések, közlések, felhívások, nyilatkozatok megtételének módjaként az írásban, a jelen pontban megjelölt értesítési címekre tértivevényes ajánlott küldeményként postai úton történő közlést fogadják el.

6. **Felek** szerződéses viszonyaira lényegesen kiható, a jelen megállapodás megszűnését eredményező, vagy az elszámolásra vonatkozó, illetve a tulajdonosi ellenőrzéshez kapcsolódó okiratokat visszaellenőrizhető módon, írásban kell a többi fél részére megküldeni.

7. **Felek** kifejezett eltérő megállapodása hiányában a jelen megállapodásban előírt bármely jóváhagyás vagy megállapodás csak írásban érvényes.

8. **Felek** rögzítik, hogy amennyiben a megjelölt kapcsolattartók személyében, adataiban, elérhetőségében változás állna be, úgy erről – jelen megállapodás módosítása nélkül – kötelesek a többi felet a változásról haladéktalanul írásban, és igazolható módon értesíteni. **Felek** rögzítik, hogy jelen pont szerinti eset nem minősül szerződésmódosításnak.

**VIII. Egyéb rendelkezések**

1. A **FÖRI** tudomásul veszi, hogy köteles gondoskodni a jelen megállapodásból származó, a **Fővárosi Önkormányzat** részére átadott és a **FÖRI** részére meghatározott feladatok tényleges ellátásáról, a jelen megállapodásban meghatározott jogok és kötelezettségek maradéktalanul megilletik illetve kötelezik az intézményt..

2. A **Polgármesteri Hivatal** tudomásul veszi, hogy a jelen megállapodásból származó, a **Kerületi Önkormányzat** részére átadott és a **Polgármesteri Hivatal** részére meghatározott feladatokat köteles ellátni, a jelen megállapodásban meghatározott jogok és kötelezettségek maradéktalanul megilletik illetve kötelezik az intézményt.

3. **Felek** kijelentik, hogy a megállapodás aláírásával hozzájárulnak a jelen megállapodás főbb adatainak *az információs önrendelkezési jogról és az információszabadságról szóló 2011. évi CXII. törvény* szerinti közzétételéhez.

4. **Felek** megállapodnak abban, hogy a jelen megállapodásból eredő jogvitákat elsősorban békés úton, egyeztetés útján kívánják feloldani.

5. Jelen megállapodás – a II.1. és II.5. pont kivételével – a **Felek** kölcsönös aláírásának napján, amennyiben a megállapodás a **Felek** nem ugyanazon a napon írják alá, úgy az a későbbi aláírás időpontjában lép hatályba.

6. Jelen megállapodás II.1. és II.5. pontjában foglalt,a **Fővárosi Önkormányzattól** átvett feladatok tényleges ellátására csak a jelen megállapodás II.2. pontjában foglalt jogszabályi kötelezettség teljesítését követően kerülhet sor.

7. A jelen megállapodás 9 számozott oldalból áll és 9 egymással megegyező eredeti példányban készült. A **Felek** a jelen megállapodásban foglalt feltételekkel egyetértenek, azokat elfogadják, és a szerződést, mint akaratukkal mindenben megegyezőt, jóváhagyólag aláírják.

|  |  |
| --- | --- |
| Budapest, 2014. hó nap**...........................................................****Tarlós István****Főpolgármester****Budapest Főváros Önkormányzata** | Budapest, 2014. hó nap**...........................................................****dr. Láng Zsolt****Polgármester****Budapest Főváros II. Kerületi Önkormányzat** |

|  |  |
| --- | --- |
| Pénzügyi ellenjegyzést végeztem:Budapest, 2014. hó nap**...........................................................**Verő TiborPénzügyi Főosztály vezetője | Pénzügyi szempontból ellenjegyzem:Budapest, 2014. hó nap**...........................................................**Jogi szempontból ellenjegyzem:Budapest, 2014. hó nap**...........................................................** |
| Láttam:Budapest, 2014. hó nap**...........................................................**Sárádi Kálmánné dr.Főjegyző |  |
| Budapest, 2014. hó nap**...........................................................****dr. Pető György****igazgató****Fővárosi Önkormányzati Rendészeti Igazgatóság** | Budapest, 2014. hó nap**...........................................................****dr. Szalai Tibor****Jegyző****Budapest II. KerületPolgármesteri Hivatal** |
| Pénzügyi szempontból ellenjegyzem:Budapest, 2014. hó nap**...........................................................**Jogi szempontból ellenjegyzem:Budapest, 2014. hó nap**...........................................................** | Pénzügyi szempontból ellenjegyzem:Budapest, 2014. hó nap**...........................................................**Jogi szempontból ellenjegyzem:Budapest, 2014. hó nap**...........................................................** |

**Készült**: 9 példányban

**Kapják**:

1-4. számú példány: Budapest Főváros Önkormányzata

5-8. számú példány: Budapest Főváros II. Kerületi Önkormányzat

9. számú példány: Fővárosi Önkormányzati Rendészeti Igazgatóság

10. számú példány: Budapest II. Kerület Polgármesteri Hivatal

A Fővárosi Közgyűlés 2014. január 29-ei ülésén hozott döntésben foglaltakkal mindenben megegyezik.